NÕUKOGU MÄÄRUS (EÜ) nr 1116/2001,

5. juuni 2001,

millega muudetakse määrust (EMÜ) nr 3677/90, millega kehtestatakse meetmed, et tõkestada narkootiliste ja psühhotroopsete ainete ebaseaduslikuks valmistamiseks kasutatavate ainete levikut

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 133,

võttes arvesse komisjoni ettepanekut

ning arvestades järgmist:

(1) Määrusega (EMÜ) nr 3677/90[1] kehtestatakse meetmed, et tõkestada narkootiliste ja psühhotroopsete ainete ebaseaduslikuks valmistamiseks kasutatavate ainete levikut.

(2) Sassafraasiõli suhtes kohaldatavaid meetmeid tõlgendatakse praegu ühenduses eri moodi, sest mõnes liikmesriigis loetakse seda safrooli sisaldavaks seguks ja seepärast seda kontrollitakse, kuid teistes liikmesriikides loetakse seda loodussaaduseks, mida ei ole vaja kontrollida. Loodussaadusi käsitleva viite lisamine nimekirjades loetletud aine määratlusele peaks selle lahknevuse kaotama ja lubama sassafraasiõli kontrollida. Määratlus peaks hõlmama üksnes selliseid loodussaadusi, millest on võimalik nimekirjades loetletud aineid kergesti ekstraheerida.

(3) Koostöömenetluse kehtestamist näeb ette Euroopa Liidu narkootikumidevastases tegevuskavas, mille Euroopa Ülemkogu 19. ja 20. juunil 2000 Santa Maria da Feiras heaks kiitis. Et toetada liikmesriikide ametiasutuste ja keemiatööstuse vahelist koostööd, eriti selliste ainete osas, mis ei kuulu küll lähteaineid käsitlevate eeskirjade kohaldamisalasse, kuid mida võib kasutada sünteetiliste narkootikumide ebaseaduslikul valmistamisel, peaks komisjon vastutama keemiatööstust abistavate suuniste koostamise eest.

(4) Määruse (EMÜ) nr 3677/90 rakendamiseks vajalikud meetmed tuleks vastu võtta kooskõlas nõukogu 28. juuni 1999. aasta otsusega 1999/468/EÜ, millega sätestatakse komisjoni rakendusvolituste kasutamise menetlused.[2]

(5) Määrust (EMÜ) nr 3677/90 tuleks vastavalt muuta,

ON VASTU VÕTNUD KÄESOLEVA MÄÄRUSE:

Artikkel 1

Määrust (EMÜ) nr 3677/90 muudetakse järgmiselt.

1. Artikli 1 lõike 2 punkt a asendatakse järgmisega:

"a) nimekirjades loetletud aine - lisas loetletud ained, sealhulgas selliseid aineid sisaldavad segud ja loodussaadused. Nende hulka ei kuulu arstimid, ravimpreparaadid, segud, loodussaadused või muud preparaadid, mis on kokku segatud nii, et eespool nimetatud aineid on käepäraste või majanduslikult tasuvate vahenditega keeruline kasutada või eraldada;".

2. Määrusesse lisatakse järgmine artikkel:

"Artikkel 3a

Suunised

1. Et soodustada artiklis 3 nimetatud koostööd ja laiendada seda nii, et see hõlmaks ka narkootiliste ja psühhotroopsete ainete ebaseaduslikul valmistamisel tavaliselt kasutatavaid nimekirjaväliseid aineid, koostab komisjon artikli 10 lõikes 2 sätestatud korras suunised keemiatööstuse abistamiseks ja ajakohastab neid.

2. Suunistes nähakse eelkõige ette:

a) teave kahtlaste tehingute tuvastamise ja nendest teatamise kohta;

b) korrapäraselt ajakohastatud narkootiliste ja psühhotroopsete ainete ebaseaduslikul valmistamisel tavaliselt kasutatavate nimekirjaväliste ainete nimekiri, et võimaldada tööstusel vabatahtlikult jälgida selliste ainetega kauplemist;

c) muu kasulikuks peetav teave.

3. Liikmesriigid tagavad, et neid suuniseid ja lõike 2 punktis b nimetatud nimekirja levitatakse korrapäraselt viisil, mida pädevad ametiasutused sobivaks peavad ja mis on kooskõlas suuniste eesmärkidega."

3. Määrusesse lisatakse järgmine artikkel:

"Artikkel 9a

Käesoleva määruse rakendamiseks vajalikud meetmed, mis on seotud allpool toodud küsimustega, võetakse vastu artikli 10 lõikes 2 sätestatud menetluskorra kohaselt:

a) artikli 2a lõike 2 teise lõigu kohaselt 3. kategoorias loetletud lähteainete koguse kindlaksmääramine ja nimetatud lähteaineid sisaldavate segude määratlemine;

b) riikide ja ainete määratlemine vastavalt artikli 5 lõikele 2;

c) ekspordiloa saamise nõuete vastuvõtmine vastavalt artikli 5a lõike 1 punktile b, kui kõnealuse kolmanda riigiga pole sõlmitud kokkulepet;

d) artiklis 4 osutatud ekspordiloa vormi näidise, selle üksikasjalike kasutuseeskirjade ning artiklites 5 ja 5a osutatud ühekordse üldloa süsteemi rakendamise üksikasjalike eeskirjade vastuvõtmine;

e) käesoleva määruse lisa muutmine, kui muudetakse ÜRO konventsiooni lisa tabeleid."

4. Artikkel 10 asendatakse järgmise sõnastusega:

"Artikkel 10

1. Komisjoni abistab komitee.

2. Kui viidatakse käesolevale lõikele, kohaldatakse otsuse 1999/468/EÜ artikleid 4 ja 7.

Otsuse 1999/468/EÜ* artikli 4 lõikes 3 sätestatud tähtajaks kehtestatakse kolm kuud.

3. Komitee võtab vastu oma töökorra.

__________

*EÜT L 184, 17.7.1999, lk 23."

Artikkel 2

Käesolev määrus jõustub kahekümnendal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Luxembourg, 5. juuni 2001

Nõukogu nimel

eesistuja

L. ENGQVIST

[1] EÜT L 357, 20.12.1990, lk 1; Määrust on viimati muudetud komisjoni määrusega (EMÜ) nr 3769/92 (EÜT L 383, 29.12.1992, lk 17).

[2] EÜT L 184, 17.7.1999, lk 23.